ाले शिविर में ले गए। जब पुलिसवाले उनसे कुछ नहीं पता कर पाए तो बड़ी नृशंसता से उनकी नसबंदी कर दी गई और शिविर के बाहर फेंक दिया गया। कुछ पड़ोसी उन्हें उठाकर घर ले गए हैं। उन्हें बराबर रक्तस्राव हो रहा है और वह हेमंत का नाम पुकार रहे हैं।
हेमंत ने तुरंत ज्योति को साथ लिया और फराज की मोटरसाइकिल से घर की ओर चल पड़ा। खतरा भाँपते हुए भी यह समय उन्हें रोकने का नहीं था। रास्ते भर हेमंत इस कुशासन को ध्वस्त करने की तरकीबें सोचता रहा और उसके जबड़े भिंचते रहे।
डॉक्टर साहब का रक्तस्राव पड़ोस के डॉक्टर ने रोक दिया था। वह खतरे के बाहर थे। घर से कुछ दूरी पर मोटरसाइकिल रोक कर जब वह चुपके से घर पहुँचा तो आस-पास मँडरा रहे एकाध पड़ोसियों ने उसे तुरंत अंदर ले लिया।
डॉ. साहब उसे सही सलामत देखकर संतोष से भर उठे। ज्योति को बहू के रूप में देखकर उसे आशीर्वाद दिया और अचानक हुए विवाह के विषय में पूछा। हेमंत भोर होने तक वहीं रुका रहा और मुँहअँधेरे ज्योति को पिताजी की देखभाल के लिए छोड़ तहखाने की ओर चल पड़ा।
लेकिन, यह तो सिर्फ शुरुआत थी। तहखाने से कुछ पहले रास्ते पर चीकू उसका इंतजार कर रहा था। उसने जो बताया उसे सुनकर वह सिर से पाँव तक काँप उठा। सुबह होने में कुछ समय बाकी था। वह सन्न सा कुछ समय के लिए वहीं खड़ा रहा। अब वह बिल्कुल अकेला था।
उसके तहखाने से जाते ही पुलिस ने वहाँ रेड मारी थी। रजत, सलमा और फराज को ढेर सारे कागजों के साथ पकड़ लिया गया। उन्हें बंदूकों की बट से पीटा गया। तीनों को पकड़ कर उत्तम नगर थाने ले जाया गया है। हेमंत सीधा अपने उस दोस्त की तरफ भागा जो भूमिगत अखबार निकाल रहा था।
सलमा की तलाशी के लिए कोई महिला पुलिस नहीं थी। थाने में ले जाकर सलमा को अलग और रजत व फराज को एक सेल में बंद कर दिया गया।
थानाध्यक्ष के आते ही सभी सिपाही व हवलदार खड़े हो गए।
'थानाध्यक्ष साहब खुद चेकिंग करेंगे तुम सबकी।' एक हवलदार ने दोनों सेलों की तरफ मुँह उठा कर कहा।
रजत व फराज अंदर तक काँप गए। उनकी रूह फना हो गई जब थानाध्यक्ष ने वहीं वर्दी उतारनी शुरू कर दी। रजत सलाखें पकड़ कर चिल्ला चिल्ला कर थानाध्यक्ष को ईश्वर का वास्ता दे रहा था। फराज सलाखों से इस तरह भिड़ा हुआ था मानो तोड़ देगा। थानाध्यक्ष ने आराम से वर्दी उतार कर मेज पर रखी और जाँघिए बनियान में सलमा के सेल की तरफ बढ़ा।
अब रजत थानाध्यक्ष को गालियाँ देने लगा था। कभी गंदी गंदी गालियाँ देता तो कभी अचानक विनती करने लगता। कभी सलाखों पर सिर पटकने लगता तो कभी सिपाहियों से सेल खोलने को कहता। फराज पूरी ताकत से सलाखों से जूझ रहा था।
'इससे निपट लूँ फिर इन सूअरों को देखता हूँ।' कह कर वह मुस्कराता हुआ सलमा के सेल में घुस गया। रजत सिर पटकता चिल्लाता रहा और बगलवाली सेल से सलमा के चीखने की आवाज आती रही। सलमा की चीखों के साथ रजत का चिल्लाना, गालियाँ देना और सलाखों से सिर टकराना बढ़ता रहा।
रजत को बाहर निकलने का मौका ही नहीं दिया गया। अंदर ही बर्फ की सिल्ली मँगा